A Bizottság 950/2003/EK rendelete
(2003. május 28.)
a 2201/96/EK tanácsi rendelet keretében a feldolgozásra szánt őszibarack és körte a 2003/2004-es gazdasági évre vonatkozó támogatásának meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 453/2002/EK bizottsági rendelettel [1] módosított, a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre [2], és különösen annak 6. cikke (1) bekezdésére,
mivel:
(1) A legutóbb az 1426/2002/EK rendelettel [3] módosított, a feldolgozott gyümölcs- és zöldségtermékek piacának közös szervezéséről szóló 2201/96/EK rendelet részletes alkalmazási szabályainak megállapításáról szóló, 2001. március 2-i 449/2001/EK bizottsági rendelet [4] 2. cikkének (3) bekezdése előírja az alkalmazandó támogatás összegének a Bizottság által történő közzétételét, különösen az őszibarack és a körte vonatkozásában, a 2201/96/EK rendelet III. mellékletében meghatározott küszöbök betartásának ellenőrzése után.
(2) A megelőző három gazdasági évben a támogatási rendszer keretében feldolgozott őszibarack átlagos mennyisége a közösségi küszöb alatt maradt. Ezért a 2003/2004-es gazdasági évben alkalmazandó támogatásnak minden érintett tagállamban a 2201/96/EK rendelet 4. cikkének (2) bekezdésében meghatározott összegnek kell lennie.
(3) A megelőző három gazdasági évben a támogatási rendszer keretében feldolgozott körte átlagos mennyisége a közösségi küszöb alatt maradt. Ezért a 2003/2004-es gazdasági évben alkalmazandó támogatásnak azon tagállamokban, ahol a küszöböt nem lépték túl, a 2201/96/EK rendelet 4. cikkének (2) bekezdésében meghatározott összegnek kell lennie. Minden más érintett tagállamban az említett összeget - a fenti rendelet 5. cikke (2) bekezdése harmadik francia bekezdésének megfelelően - a fel nem dolgozott mennyiségeknek az elosztás utáni küszöbtúllépéseivel kell csökkenteni.
(4) Az e rendeletben meghatározott intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2003/2004-es gazdasági évben a 2201/96/EK rendelet 2. cikke alapján a támogatás a következő:
a) az őszibarack esetében 47,70 euró tonnánként;
b) a körte esetében:
- 79,09 euró tonnánként Görögországban,
- 161,70 euró tonnánként Spanyolországban,
- 156,15 euró tonnánként Franciaországban,
- 122,28 euró tonnánként Olaszországban,
- 161,70 euró tonnánként Hollandiában,
- 161,70 euró tonnánként Ausztriában,
- 161,70 euró tonnánként Portugáliában.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet a 2003/2004-es gazdasági évben kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 28-án.